अशांति के बावजूद लीबिया में रहेंगे गद्दाफी : रिपोर्ट  
हिंसक प्रदर्शनों के बावजूद न तो गद्दाफी और न ही उनका परिवार लीबिया छोड़ेगा। गद्दाफी को देश से निकालने की मुहिम लंबे अरसे से चल रही है।
हिंसक प्रदर्शनों के बावजूद न तो मुअम्मार गद्दाफी और न ही उनका परिवार लीबिया छोड़ेगा। गद्दाफी को देश से निकालने की मुहिम लंबे अरसे से चल रही है, लेकिन वह अपने कुटुम्बों के बीच ही रहेंगे।  समाचार पत्र 'अशारक-अल-अस्वात' में रविवार को प्रकाशित खबर में कहा गया कि सूत्रों का कहना है, "उनकी जिद है कि वह लीबिया में अपनी धरती पर ही आखिरी सांस लेंगे।" सूत्रों ने कहा कि अन्य देशों में रह रहे गद्दाफी के परिवार के सभी सदस्य पिछले गुरुवार को स्वदेश लौट आए।  गौरतलब है कि ट्यूनीशिया और मिस्र में हुई सफल क्रांति ने लीबिया के लोगों का हौसला बढ़ा दिया है। हजारों लोग 41 वर्षो से सत्ता पर काबिज गद्दाफी से पद छोड़ने को कह रहे हैं।  लीबिया से बाहर की खबरों में कहा गया है कि शनिवार को सुरक्षा बलों के साथ झड़प में दर्जनों प्रदर्शनकारी मारे गए।